
Κλειστόν λόγω…. αδιαφορίας 

 

Η κατάσταση στο Νοσοκομείο Ρεθύμνου πάει από το κακό στο χειρότερο. 
Όχι μόνο δεν λύνονται τα χρόνια προβλήματα αλλά δημιουργούνται νέα από το πουθενά. Δεν φτάνει που, λόγω της προκλητικής ανευθυνότητας του Υπουργείου Υγείας, κινδυνεύουν να μην πληρωθούν όσες εφημερίες πραγματοποιηθούν από τον Ιανουάριο και μετά πάνω από το πλαφόν του 48ωρου/58ωρου, προέκυψε νέο ακόμα σοβαρότερο πρόβλημα : δεν μπορούν να καταβληθούν τα δεδουλευμένα για τις εφημερίες του Νοεμβρίου όχι γιατί δεν υπάρχουν χρήματα αλλά γιατί δεν κατατέθηκαν  εμπρόθεσμα τα εντάλματα πληρωμής στο Δημόσιο Ταμείο. 
Πρόκειται για την αποθέωση της διοικητικής ολιγωρίας και ανευθυνότητας. 
Η πρωτοφανής αυτή εξέλιξη που πιθανότατα οδηγεί σε οριστική απώλεια της εγκεκριμένης πίστωσης, έχει ξεχειλίσει το ποτήρι. Η αγανάκτηση για τις επανειλημμένες υποσχέσεις που δεν τηρήθηκαν, για τη διαιώνιση της καθημερινής μιζέριας στις υποδομές και τη στελέχωση του Νοσοκομείου , τώρα έχει μετατραπεί σε οργή. Οι δικαιολογίες που προβάλλονται δεν μας αφορούν. Οι γιατροί απαιτούν την άμεση καταβολή των οφειλομένων για την υπερωριακή εργασία  που με πολύ κόπο και υπευθυνότητα έχουν πραγματοποιήσει.  Επιτέλους η υπευθυνότητα και η συνέπεια δεν μπορούν να ζητούνται καθημερινά μόνο από τους γιατρούς και τους άλλους εργαζόμενους στο Νοσοκομείο , αλλά οφείλουν να χαρακτηρίζουν και όσους κατέχουν θέσεις εξουσίας. 
Σύμφωνα με την απόφαση της Γενικής τους Συνέλευσης οι γιατροί του Νοσοκομείου και των Κέντρων Υγείας του Νομού Ρεθύμνου έχουν προχωρήσει σε επ’ αόριστον επίσχεση εργασίας για την μη καταβολή των δεδουλευμένων εφημεριών του Νοεμβρίου. Επίσης την Τρίτη 9/1 πραγματοποίησαν συμβολική κατάληψη του γραφείου του Διοικητή του Νοσοκομείου και σκοπεύουν να καταθέσουν μηνυτήρια αναφορά στον Εισαγγελέα για το θέμα που έχει προκύψει. Τέλος, για το γνωστό πρόβλημα των εφημεριών του Ιανουαρίου αποφάσισαν να μην καταθέσουν μετά τις 10/1 πρόγραμμα εφημεριών μεταθέτοντας στην Διοίκηση την ευθύνη της λειτουργίας του Νοσοκομείου. 

